**KSH gyorstájékoztató, Foglalkoztatás és keresetek, 2013. január–március**

**A KSH 2013 áprilisában közzétette a legfrissebb átlagkereseti adatokat. Az adatok reális értékelése megköveteli, hogy hosszabb időtávra is áttekintsük a keresetek, a kereseti arányok és a keresetek reálértékének alakulását. Ezt a célt igyekezett megvalósítani az alábbi elemzés a versenyszféra és a költségvetési szféra vonatkozásában egyaránt.**

Versenyszféra, 4 főnél több alkalmazottat foglalkoztató vállalkozások

2008-hoz képest **a fizikai létszám** a versenyszférában 13,7%-kal, **177,5 ezer fővel csökkent**. 2013.1. negyedévében a csökkenés a tavalyi év első negyedéhez képest tovább folytatódott, igaz csekély mértékben, 1%-kal.

A teljes munkaidős létszám csökkenésével szemben a részmunkaidős létszám 30% feletti mértékben növekedett, de az így keletkezett 46 000 körüli többlet munkahely nem tudta ellensúlyozni **a teljes munkaidős létszámban bekövetkezett 177,5 ezer fős létszám csökkenést.**

A szellemi foglakozású létszám csökkenése jóval kisebb mértékű, 3,7%-os volt a 4 évvel ezelőttihez képest, de a tavalyi évhez képest itt is 1%-os további csökkenés tapasztalható.

A ledolgozott munkaidő a létszámmal arányosan csökkent, a túlóra ugyancsak, illetve a fizikai állományban 2013 1. negyed évében a túlóra felhasználás még nőtt is 4,5%-kal.

**A versenyszférában 2013 1. negyedévében a fizikai foglalkozásúak havi bruttó átlagkeresete 160 500 Ft, nettó átlagkeresete 105 100 Ft. A szellemi foglalkozásúak hasonló adatai 350 100 Ft és 229 300 Ft. A fizikai és szellemi állomány nettó átlagkeresete közötti különbség a 2008. évi 1,9-szeresről 2013 elejére 2,2-szeresre nőtt, leginkább az adórendszerben történt korrekciók következtében. A nettó bérek dinamikája a fizikai állomány esetében 2008-hoz képest 15,2%-os növekedés, a szellemieknél 32,4%-os növekedés** . Ugyanebben az időszakban a fogyasztói árak 22,7%-kal, az alapvető megélhetéshez szükséges költségek 33,6%-kal emelkednek. **A fizikai állomány nettó átlagkeresetének reálérték vesztesége 2008-hoz képest így 5,6%, a szellemiek reálérték nyeresége 10,7%.**

**2013. első negyedévében** a versenyszférában a fizikai állomány nettó kereset növekedése a tavalyi év hasonló időszakához képest 3,5%-os, a szellemieké 4,2%-os. A fizikai kereset növekedésben természetesen benne van a minimálbérek és a garantált minimálbérek január 1-től bekövetkezett 5,5%-os növekedése is, amely **a fizikai dolgozók legalább 35%-át érintette**. Ha ezt a kört levonjuk a 2013. évi béremelésekből, akkor a maradék (nem minimálbéres és nem garantált minimálbéres) állomány bérnövekedése a 2013-ban eddig végrehajtott béremelések nyomán **2,4%-osra becsülhető, ami kismértékben elmarad az idei évre várható inflációtól és csak a felét teszi ki a megélhetési költségek ez évre várható emelkedésének.**

**Tanulságos összefüggések tapasztalhatóak a minimálbéren foglalkoztatottak** arányát illetően a versenyszféra egyes vállalatcsoportjaiban. **A versenyszféra egészében** az összes foglalkoztatott **35%-a van minimálbéren, vagy garantált bérminimumon bejelentve.** Ennél is jóval magasabb az arány az **1-4 főt foglalkoztató vállalkozásoknál, ahol az összes alkalmazott 56%-a minimálbéres, vagy garantált minimálbéres. E csoportban, tehát a legkisebb cégeknél** legnagyobb részük egyébként a garantált minimálbéres kategóriába tartozik**. A legkisebb arányban az 1000 fő feletti méretcsoportban, tehát a legnagyobb vállalatoknál** foglalkoztatnak minimálbéreseket, vagy garantált minimálbéreseket, náluk az összesített arány csak 18%-os. **Egyáltalán elmondható, hogy ahogyan nő a vállalati méret, úgy csökken a minimálbéres, vagy garantált minimálbéres foglalkoztatás és megfordítva, a vállalati méret csökkenése a minimálbéres foglalkoztatás arányát növeli.** A fenti adatok tehát azt jelzik, hogy **elsősorban a kisméretű**-többnyire hazai tulajdonú cégeknél - továbbra is **jelentős a járulékmegkerülő foglalkoztatás, amely hosszabb távon az alkalmazottakra nézve súlyos kockázatokat hordoz (nyugdíjvesztési, betegségi és balesetbiztosítási kockázatok).**

Költségvetési intézmények, 4 főnél több alkalmazottat foglalkoztató vállalkozások

2008-hoz képest **a fizikai létszám a költségvetési szférában 30%-kal** nőtt a közfoglalkoztatási rendszer kiterjesztése következtében. 2013.1. negyedévében azonban 6%-os a csökkenés a tavalyi év első negyedéhez képest. A szellemi foglakozásúaknál 2008-hoz képest 5,7%-os létszám csökkenés figyelhető meg (itt a közfoglalkoztatás hatása ugyanis nem jelentkezik), míg a tavalyi év első negyedévéhez képest is további, bár kismértékű csökkenés tapasztalható.

A fizikai állományban a teljesített túlórák mennyisége hosszabb időszak átlagában jelentősen csökkent, de 2013 1. n. évben meglepő módon **a túlórák számának jelentős, 27%-os növekedése tapasztalható.**

**A fizikaiaknál a részmunkaidős foglalkoztatás, a teljes munkaidősökhöz hasonló mértékben, 31%-kal nőtt, a szellemieknél a növekedés mindössze 6,7%-os.**

A költségvetési intézményeknél 2013 1. negyedévében a fizikai foglalkozásúak havi bruttó átlagkeresete 142 500 Ft, nettó átlagkeresete 93 300 Ft. A szellemi foglalkozásúak hasonló adatai 228 300 Ft és 149 600 Ft. **A nettó keresetek közötti különbség 2008. évi 1,6-szeres mértéke 2013 elejére nem változott, ugyanakkora maradt. Ez jelentős eltérés a versenyszférában bekövetkezett fejleményekhez képest,** amelynek hátterében az alábbiak húzódnak meg:

* A nettó bérek dinamikájában jóval kisebb az eltérés a két állománycsoport között. Bár a fizikai állomány nettó keresete 2008-hoz képest a költségvetési szférában nemhogy nőtt, hanem még csökkent is 9,1%-kal a közfoglalkoztatás kiterjesztése és az alacsony jövedelmű körben az adójóváírás megszüntetése miatt, a költségvetési szférában érvényesített bérbefagyasztás nyomán a szellemi állomány nettó keresete mindössze 4,8%-kal nőtt.
* Mivel 2013 és 2008 között a fogyasztói árak 22,7%-kal, az alapvető megélhetéshez szükséges költségek 33,6%-kal emelkedtek, emiatt **a fizikai állomány nettó átlagbérének reálérték vesztesége 2012-höz képest meghaladja a 17%-ot, de a szellemiek nettó átlagkeresetének reál érték vesztesége is csaknem 10%-os, tehát a költségvetési szférában a szellemieknél ugyanakkora a keresetek reálvesztesége, mint amekkora a versenyszférában a szellemi állomány keresetének a reálérték nyeresége.** A költségvetési szektorban tehát - ellentétben a versenyszférával **– a jóval alacsonyabb bruttó keresetszint miatt az egykulcsos adórendszer bevezetése sem tudta megakadályozni a szellemi állomány jelentős reálbér veszteségét az elmúlt években.**

**2013. első negyedévében** a fizikai állomány nettó kereset növekedése 8,5%-os, a szellemieké 3,5%-os. A fizikai állomány magasabb ütemű nettó kereset növekedésében természetesen benne van a minimálbérek és a garantált minimálbérek január 1-től bekövetkezett 5,5%-os növekedése is.